CELEX: 32021D0674
Language: et
Date: 2021-04-21 00:00:00
Title: Komisjoni rakendusotsus (EL) 2021/674, 21. aprill 2021, mis käsitleb kavandatava Euroopa kodanikualgatuse „Ametnike vahetusprogramm“ („Civil Servant Exchange Program“ (CSEP)) registreerimistaotlust (teatavaks tehtud numbri C(2021) 2784 all) (Ainult ingliskeelne tekst on autentne)

26.4.2021   
               
               
                  ET
               
               
                  Euroopa Liidu Teataja
               
               
                  L 141/25
               
            
         KOMISJONI RAKENDUSOTSUS (EL) 2021/674,
         21. aprill 2021,
         mis käsitleb kavandatava Euroopa kodanikualgatuse „Ametnike vahetusprogramm“ („Civil Servant Exchange Program“ (CSEP)) registreerimistaotlust
         
            
               (teatavaks tehtud numbri C(2021) 2784 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     27. veebruaril 2021 esitati komisjonile taotlus registreerida kavandatav Euroopa kodanikualgatus „Ametnike vahetusprogramm“ (CSEP).
                  
               
                     (2)
                  
                  
                     Algatuse eesmärgid on määratletud järgmiselt: „Meie kui Euroopa üliõpilased ja tulevased ametnikud leiame, et vastastikused suhted ei peaks lõppema koos õpingutega. Seega teeme ettepaneku luua ametnike vahetusprogramm (CSEP), Euroopa Liidu liikmesriikide ametnikele mõeldud vahetus- ja koolitusprogramm. Selle nn ametnike-Eurasmuse eesmärk on pakkuda ELi liikmesriikide ametnikele võimalust saada kahe kuni 12 kuu pikkuse ajavahemiku jooksul töökogemus teise liikmesriigi sarnases teenistuses. Vahetusprogrammi kestel saaksid ametnikud oma koduriigi palka; kui see palk on väiksem kui vastuvõtvas riigis samal ametikohal saadav palk, maksaks vahe kinni EL. CSEP suurendaks töötajate liikumisvabadust ELis, soodustaks heade tavade vahetamist ametkondade vahel ja tihendaks liikmesriikide omavahelisi sidemeid. Lisaks sellele aitaks CSEP ametnikel toime tulla kõigi nende probleemidega, millega nad seisavad silmitsi töösuhetes oma Euroopa kolleegidega. Vahetusprogramm paneks tänu Euroopa riikide ametnikele aluse uuele ühtsusele, mille algataksid kodanikud kodanike jaoks.“
                  
               
                     (3)
                  
                  
                     Lisas on esitatud täiendavad üksikasjad algatuse teema, eesmärkide ja tausta kohta. Ennekõike on selles ära näidatud programmi tajutavad eelised, milleks on Euroopa kogemusest saadav kasu, täiendavate oskuste arendamine, heade tavade vahetamine ning ELi ja tema liikmesriikide tugevdamine. Lisa kohaselt peaksid programmist kasu saama paljud ametnike kategooriad, näiteks õpetajad, inimesed, kes tegutsevad rahvatervise valdkonnas, ning õiguskaitse-, kohtu- ja haldussüsteemi töötajad. Samuti on lisas käsitletud vahetuses osalevate ametnike tasustamist ja liidu rahalist panust.
                  
               
                     (4)
                  
                  
                     Algatusega tehakse ettepanek luua õigusraamistiku vormis vahetusprogramm, mis võimaldab liikmesriikidel määrata oma riigiaparaadis vabatahtlikult kindlaks ametikohad, mis tehakse teistele liikmesriikidele vahetuse eesmärgil kättesaadavaks, arvestades samal ajal subsidiaarsuse põhimõtte ning ELi ja liikmesriikide vastava pädevusega, samuti võimalusega piirata juurdepääsu teatavatele ametikohtadele, et säilitada avalik kord ja kindlustada olulise riikliku avaliku teabe kaitse.
                  
               
                     (5)
                  
                  
                     Kuna programmi eesmärk on soodustada teabe ja heade tavade vahetamist ametnike vahel, on komisjon volitatud esitama selle kui stimuleeriva meetme, mis on kavandatud riikidevahelise koostöö soodustamiseks ning nende tööhõivealase tegevuse toetamiseks vastavalt aluslepingu artiklile 149.
                  
               
                     (6)
                  
                  
                     Lisaks võib programmi kavandada ka aluslepingu artikli 165 lõike 4 ja artikli 166 lõike 4 alusel, kuna selle eesmärk on soodustada õpetajate ja koolitajate liikuvust ning arendada haridust ja kutseõpet.
                  
               
                     (7)
                  
                  
                     Samuti võib programmi kavandada aluslepingu artikli 197 lõike 2 alusel, kuna selle eesmärk oleks parandada liikmesriikide haldussuutlikkust liidu õiguse rakendamisel.
                  
               
                     (8)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (9)
                  
                  
                     Korraldusrühm on esitanud asjakohased tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on määruse artikli 5 lõike 3 esimese lõigu kohaselt määranud kontaktisikud.
                  
               
                     (10)
                  
                  
                     Kavandatud algatus ei ole ilmselgelt ebaõiglane, põhjendamatu või pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (11)
                  
                  
                     Seega tuleks algatus „Ametnike vahetusprogramm“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „Ametnike vahetusprogramm“ registreeritakse.
         
         
            Artikkel 2
            Käesolev otsus on adresseeritud Euroopa kodanikualgatuse „Ametnike vahetusprogramm“ korraldusrühmale, mida esindavad kontaktisikutena hr Johan GONCALVES ja hr Adam MAZOYER.
         
         
            Brüssel, 21. aprill 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.